**Predkladacia správa**

Úrad vlády Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „návrh zákona“) na základe plánu legislatívnych úloh vlády Slovenskej republiky.

Účelom predkladaného návrhu zákona je zmena a doplnenie regulácie právnych vzťahov súvisiacich so spustením komplexného riešenia Centrálneho informačného systému štátnej služby (ďalej len „centrálny informačný systém“).

Súčasná právna úprava centrálneho informačného systému vychádza z predpokladu postupného zriaďovania jeho jednotlivých častí. Od 1. júla 2017 bola zriadená a uvedená do tzv. pilotnej prevádzky časť centrálneho informačného systému (register výberových konaní, register úspešných absolventov a register nadbytočných štátnych zamestnancov). V tomto rozsahu a režime je centrálny informačný systém prevádzkovaný v súčasnosti. Systém je potrebné dobudovať, pričom nemožno vychádzať len z prvotného zámeru a z pôvodnej právnej úpravy. V právnej úprave je potrebné zohľadniť tak praktické skúsenosti s využívaním tohto systému, ako aj priebežné legislatívne zmeny v zákone č. 55/2017 Z. z. o štátnej službe a o zmene a doplnení niektorých zákonov v znení neskorších predpisov ako aj zmeny v súvisiacich osobitných predpisoch. Modifikácia existujúceho právneho rámca je jednou zo základných podmienok dosiahnutia plnej funkčnosti a spustenia komplexnej prevádzky centrálneho informačného systému.

Návrh zákona nie je predmetom vnútrokomunitárneho pripomienkového konania.

Účinnosť návrhu zákona sa navrhuje od 1. júla 2023.

Návrh zákona bol predmetom riadneho medzirezortného pripomienkového konania a rokovania Hospodárskej a sociálnej rady Slovenskej republiky. Na rokovanie sa predkladá s rozpormi s Ministerstvom práce, sociálnych vecí a rodiny Slovenskej republiky a s podpredsedom vlády Slovenskej republiky, ktorý neriadi ministerstvo.